《由龙泉寺西上观源所自出遂穷其胜》
清代·吕履恒

飞雨吹绝壁，炎气为清和。泉源在木杪，空响何其多。

缘险扪弱葛，出幽履垂萝。峰岭非一致，缅邈复逶迤。

夐然至天表，云气如流波。阴阳屡昼夜，日月相荡摩。

下视所来径，猿鸟几经过。心疑此宫观，结构非斧柯。

不知初古人，何以栖岩阿。

作者简介：河南新安人，字元素，号坦庵。吕谦恒兄。康熙三十三年进士，官至户部侍郎。工诗。有《梦月岩集》、《冶古堂集》。